Posljednja serenada / Idila jednog mačka / Hej, vi
"Posljednja serenada / Idila jednog mačka / Hej, vi" je druga singl ploča sarajevske pop rok grupe Ambasadori. Objavila ga je zagrebačka izdavačka kuća Jugoton 1972. Muziku za naslovnu pjesmu "Posljednja serenada" napisao je Zdenko Runjić, tekst Tomislav Zuppa, a aranžman Andrej Stefanović. Narednu pjesmu "Idila jednog mačka" komponirao je I. Vidović, a tekst je napisao Vlado Miloš. Obje pjesme izvela je grupa Ambasadori uz pratnju Revijskog orkestra RTV Sarajevo, kojim je dirigirao Julio Marić. Komponirane su u pop muzičkom stilu pogodnom za nastupe na pop i šlager festivalima. Muziku za pjesmu "Hej vi" na B strani singla također je napisao Zdenko Runjić, tekst Ivica Krajač, a muzički aranžman uradili su Ivan Vinković, trubač Ambasadora Krešimir Vlašić i gitarist i vođa sastava Slobodan Vujović. Komponirana je u bržem ritmu pop i rok muzike sa zanimljivim puhačkim uvodom i solom na saksofonu u sredini pjesme. U pjesmama na ovoj singl ploči posebno su se istakli pjevačica Ismeta Dervoz, trubač Krešimir Vlašić i saksofonist Andrej Stefanović uz kvalitetnu muzičku pratnju ostalih članova grupe Ambasadori i Revijskog orkestra RTV Sarajevo. Svojim debitantskim muzičkim izdanjem grupa Ambasadori je na samom početku muzičke karijere pokazala pjevački i izvođački kvalitet, koji će ih ubrzo svrstati (zajedno sa Indexima) na sami vrh tadašnje rane sarajevske pop rok scene s početka 1970-ih. Fotografiju i dizajn omota singl ploče uradio je Dragan S. Stefanović.